  Анжелика Тихонова корреспондент Удмурт творчествоя «Эктоника» огазеяськон но Брангуртысь песянайёс «Motherland» (Шаер - ред.) клипенызы тодматӥзы. «Кырӟан потэм бере ик клип лэсьтыны малпанмы кылдӥз. Милям потэ вал удмурт лулчеберетэз возьматӥсь, тунсыко, егитлыко адӟиськись туала клип лэсьтэммы, маке аспӧртэмлыкозэ кылдытэммы. Озьы кӧня ке пол сценариймес вошъям, ватсаса материал гожъям, съёмкаослы гинэ 2 толэзьлэсь трос дыр быдтӥм», — вераз иворъёсъя «Удмуртия» агентстволы «Эктоника» ӵектослэн огез кылдытӥсез Алексей Анкудинов. Ektonix feat. Brangurt Pesyanay s - Motherland Клипын вашкала выжыосмылэн музъемзылэн чеберлыкез сярысь вераське но пиналъёсмы асьсэ Шаеренызы данъяськозы но со сярысь быдэс дуннелы портэм кылъёсын, озьы ик англи кылын но, вераны быгатозы шуыса оскон чузъяське. Сценарий гожтӥсьёслэн нырысь-валысь малпанзыя, машинаослэсь Удмуртия кылэз пӧрмытыны чакламын вал. Со понна 70-лэсь ятыр машина кулэ луысал. Сомында автомобиль люкан понна съёмкаосы пыриськыны видеоӧтён поттӥзы. Сое «Мынам Удмуртие» телеканалын возьматъязы. Но Дэбес ёросысь Зар-Медло гуртэ 34 гинэ машинаос вуизы. Соос пӧлысь ӝыныезлэсь тросэз со гуртын ик улӥсьёс. Озьы ик кӧня ке машинаос Дэбес черкогуртысь вал. Соин ик клипез кылдытӥсьёс Удмуртилэсь пуссэ — кизилиез пӧрмытыны малпазы. «Съемкаос пӧртэм интыосын ортчизы: Дэбес ёросысь Зар-Медло гурт вӧзысь бусыын машинаосын но 2 комбайнъёсын кадръёс лэсьтэмын вал. Со понна ми группаямы но телевидение пыр мылкыд карисьёсты люкаммы сярысь ялӥм. Брангуртын песянайёсты гожтӥм, Ижкарысь «Резиденция» клубын, озьы ик Кекоран гуртын, ӟеч эшмылэн - быгатӥсь усточилэн Василий Широбоковлэн мастерскояз», — вераз Алексей. Клипез кылдытӥсьёс та ӧръя ужзэс азинтыны но удмурт крезьгуро ӵектосъёслы юрттыны малпало. «Ми азьланяз но элькунысьтымы егит, устолыко быдэсъясьёслы юрттэт сётом. Выль клипъёс лэсьтыны бадӟым малпанъёсмы вань, котьку сямен ик, ми тӥледыз удмурт но мукет кырӟанъёсын шумпоттом», — пусйиз «Эктоникалэн» огез кылдытӥсез. Клиплэн режиссёрез луиз Павел Поздеев, со Брангуртысь песянайёс коллективез кылдытонэ пыриськиз вал ай, операторез — Илья Дерендяев, модалиез — Татьяна Тихонова, крезьгурзэ гожтӥз — Влад Горжак. Вераны кулэ, кырӟанлы кылъёсты Брангуртысь песянайёслэн коллективзылэн лулчеберетъя кивалтӥсез Ольга Туктарева гожтӥз. «Кылъёссэ мон гожтӥ вал. Но кытчы ке конкурсэ кырӟанэз кылъёстэк басьтӥллям шуыса тодӥ. Коты ӝож луиз вал. Кылъёсыз сюлэмысь потэмын ук. Соос Брангуртмы но улонмы сярысь. Крезьгурез асьмелэн ӧвӧл бере, мон со малпанэз сюлэмам ӧй пыӵаты. Кулэ бере кулэ. Нош табере учкеме потэ ини… Песянайёслы, валамон ини, со кулэ ой вал, со соослэн ӧвӧл. Соос шуо «ой, ой, ой, пельы ик урмиз». Крезьгурзы соослэн техно выллем уго. Огъя вераса, со соослы сюлмазы ӧз бинялскы. Но кулэ бере, пиосын ми эшъяськиськом бере, кырӟалом шуим. Соос сыче, «уг» шуыны быгатӥсьтэмесь ук. Пиналъёслы но кулэ, дыр, юрттыны. Мед утчалозы. Оло, мар ке пӧрмоз. Кырӟалом ай соослэсь со технозэс удмурт кылъёсын шуыса малпам», — вераз Ольга Туктарева иворъёсъя «Удмуртия» агентстволэн корреспондентэзлы. Тегъёс: Лулчеберет Ижкар Удмуртия удмуртъёс Брангуртпесянайёс Брангурт крезьгур  